Document ID: 32011D0690

A BIZOTTSÁG VÉGREHAJTÁSI HATÁROZATA
(2011. október 14.)
a harmadik országok által a 96/23/EK tanácsi irányelv 29. cikkének megfelelően benyújtott tervek jóváhagyásáról szóló 2011/163/EU bizottsági határozat mellékletének módosításáról
(az értesítés a C(2011) 7167. számú dokumentummal történt)
(EGT-vonatkozású szöveg)
(2011/690/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az egyes élő állatokban és állati termékekben lévő anyagok és azok maradványainak ellenőrzésére szolgáló intézkedésekről, valamint a 85/358/EGK és 86/469/EGK irányelv, továbbá a 89/187/EGK és 91/664/EGK határozat hatályon kívül helyezéséről szóló, 1996. április 29-i 96/23/EK tanácsi irányelvre (1) és különösen annak 29. cikke (1) bekezdésének negyedik albekezdésére és 29. cikkének (2) bekezdésére,
mivel:
(1)
A 96/23/EK irányelv megállapítja az I. mellékletében felsorolt anyagok és maradékanyag-csoportok megfigyelésére vonatkozó intézkedéseket. A 96/23/EK irányelv szerint azoknak a harmadik országoknak a jegyzékére való felkerülést, illetve az azon való fennmaradást, amelyekből a tagállamok jogosultak ennek az irányelvnek a hatálya alá eső állatokat és állati eredetű termékeket behozni, egy olyan terv benyújtásától teszik függővé, amely az érintett harmadik országok által az említett mellékletben felsorolt maradékanyag- és anyagcsoportok megfigyelése vonatkozásában nyújtott garanciákat tartalmazza. Ezeket a terveket a Bizottság kérésére frissíteni kell, különösen ha egyes vizsgálatok alapján az szükségesnek bizonyul.
(2)
A 2011/163/EU bizottsági határozat (2) jóváhagyja a mellékletében felsorolt egyes harmadik országok által benyújtott, a 96/23/EK irányelv 29. cikkében előírt terveket (a továbbiakban: tervek) a jegyzékben feltüntetett állatokra és állati eredetű termékekre. A 2011/163/EU határozat hatályon kívül helyezte és felváltotta a harmadik országok által a 96/23/EK tanácsi irányelvvel összhangban benyújtott szermaradék-megfigyelési tervek jóváhagyásáról szóló, 2004. április 29-i 2004/432/EK bizottsági határozatot (3).
(3)
Az egyes harmadik országok által a közelmúltban benyújtott tervek és a Bizottság birtokába került kiegészítő információk alapján frissíteni szükséges azon harmadik országok jegyzékét, amelyekből a tagállamok jogosultak a 96/23/EK irányelvben meghatározott egyes állatokat és állati eredetű termékeket behozni és amely országok jelenleg szerepelnek a 2011/163/EU határozat mellékletében szereplő felsorolásban (a továbbiakban: jegyzék).
(4)
Belize jelenleg szerepel a jegyzékben az akvakultúrát és a mézet illetően. Belize azonban még nem nyújtotta be a 96/23/EK irányelv 29. cikkében előírt tervet. Emiatt Belize-t törölni kell a jegyzékből.
(5)
Ghána a mézre vonatkozóan nyújtott be tervet a Bizottságnak. Mivel a terv elegendő garanciát biztosít, jóvá kell hagyni. Ezért a jegyzékben a Ghánára vonatkozó bejegyzést ki kell egészíteni a mézzel.
(6)
India már kidolgozott korrekciós intézkedéseket a mézre vonatkozó szermaradékterve hiányosságainak kiküszöbölésére. Ez az említett harmadik ország egy kidolgozott szermaradéktervet nyújtott be a mézre vonatkozóan, a bizottsági ellenőrzés pedig megerősítette a terv elfogadható végrehajtását. Ezért a jegyzékben az Indiára vonatkozó, mézzel kapcsolatos bejegyzést fel kell tüntetni.
(7)
Madagaszkár a mézre vonatkozóan nyújtott be tervet a Bizottságnak. Mivel a terv elegendő garanciát biztosít, jóvá kell hagyni. Ezért a jegyzékben a Madagaszkárra vonatkozó bejegyzést ki kell egészíteni a mézzel.
(8)
Mauritius jelenleg szerepel a baromfira vonatkozó jegyzékben, de a 2011/163/EU határozat mellékletének 2. lábjegyzetére történő hivatkozással. Az említett lábjegyzet kizárólag az ilyen nyersanyagok Unióba történő behozatalára feljogosított harmadik országokból vagy a tagállamokból beszerzett nyersanyagokat felhasználó harmadik országok behozatalaira szorítkozik az e határozat 2. cikkében foglaltaknak megfelelően. Mauritius azonban eddig nem nyújtotta be a baromfira vonatkozó tervhez előírt garanciákat. Ezért a jegyzékben az említett harmadik országra vonatkozó bejegyzés a továbbiakban a baromfit nem foglalhatja magában.
(9)
Törökország a tojásra vonatkozóan nyújtott be tervet a Bizottságnak. Mivel a terv elegendő garanciát biztosít, jóvá kell hagyni. Ezért a jegyzékben a Törökországra vonatkozó bejegyzést ki kell egészíteni a tojással.
(10)
Szingapúr jelenleg szerepel az akvakultúrára vonatkozó jegyzékben, de a 2011/163/EU határozat mellékletének 2. lábjegyzetére történő hivatkozással. A 2010/327/EU bizottsági határozattal (4) módosított 2004/432/EK határozat mellékletében nincs a 2. lábjegyzetre történő olyan hivatkozás, hogy Szingapúr egy jóváhagyott tervet nyújtott be az akvakultúrára vonatkozóan. A Bizottságot az említett terv jóváhagyása óta semmilyen változtatásról nem értesítették. Ezért a jegyzékben az említett harmadik országra vonatkozó bejegyzést az akvakultúra behozatalára vonatkozó lábjegyzetre történő hivatkozás törlésével helyesbíteni kell. A jogbiztonság érdekében a Szingapúrra vonatkozó bejegyzést 2011. március 15-től, a 2011/163/EU határozat alkalmazásának időpontjától - amikor a Szingapúrra vonatkozó bejegyzésben megjelent a tévedés - visszamenőleges hatállyal kell alkalmazni. A tagállamok illetékes hatóságait ennek megfelelően értesítették, behozatalokkal kapcsolatos zavarokról pedig nem érkezett jelentés a Bizottsághoz.
(11)
A 2011/163/EU határozat mellékletét ezért ennek megfelelően módosítani kell.
(12)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2011/163/EU határozat mellékletének helyébe e határozat mellékletének szövege lép.
2. cikk
Ezt a határozatot 2011. november 1-jétől kell alkalmazni.
A Szingapúrra vonatkozó bejegyzésre vonatkozó módosítást azonban 2011. március 15-től kell alkalmazni.
3. cikk
E határozat címzettjei a tagállamok.
Kelt Brüsszelben, 2011. október 14-én.

Labels: 17
20
0
3
6
18